text: Bent Thykjær starter nyt busselskab
  28 september 2015 kl. 07.01
  For et halvt år siden solgte Bent Thykjær sit livsværk i form af busselskabet Thykjær A/S. Nu starter han et nyt busfirma.
  Bent Thykjær har købt turistdelen ud af sit tidligere firma, Thykjær A/S, og starter 1. oktober et nyt firma under navnet Thykjær Turist Trafik A/S.
  I det nye firma bliver Bent Thykjær administrerende direktør, og han vil også selv køre bus.
  - Jeg keder mig frygteligt med ikke at lave noget. Det er slet ikke til at holde ud. På den her måde kan jeg komme i gang igen, siger Bent Thykjær til TV SYD.
  I første omgang bliver der kun tale om tre tidligere Thykjær-busser, der skal køre udflugter og udlandskørsel. Det nye firma vil desuden samarbejde med Vejle Turist, så der i alt vil være 15 busser til rådighed.
  